和蕭十六人名  其六
作者：孔平仲
朝代：宋

paragraphs: 爲文愛子都無滯，疾讀數張堪醒睡。
唱高郢曲詞調古，銳比干將才力至。
主張衡鑑付誰人，奈何並不蒙收視。
吾王尊儒跨古始，有宋登科連海涘。
况君當時苗裔遠，酇侯喜且興門地。
少年自許升青雲，衰謝安知未成事。
栖栖孔孟嘗如此，吾曹節操無顛墜。
願言雅度尚自寬，時來濟物當如志。